b'\n_START_ARTICLE_\nVitomir Fujs\n_START_SECTION_\nIgralska kariera\n_START_PARAGRAPH_\nPalico za hokej na travi je prvi\xc4\x8d prijel v petem razredu osnovne \xc5\xa1ole v Puconcih, za kar ga je navdu\xc5\xa1il mentor Vojko Vu\xc4\x8dak. Ker mu razli\xc4\x8dna \xc5\xa1olska tekmovanja v hokeju niso bila dovolj, se je v sedmem razredu vklju\xc4\x8dil v HK Pomurje, ki je imel sede\xc5\xbe v Murski Soboti in ga je vodil Ludvik Zelko. Kot zelo talentiran igralec, se je kmalu prebil v \xc4\x8dlansko ekipo in bil od leta 1982 in do leta 1991 prisoten pri vseh ve\xc4\x8djih uspehih HK Pomurje. Klub je bil v tem obdobju zelo aktiven, saj je organiziral mednarodne turnirje reprezentanc, turnirje bratstva in enotnosti, prijateljske mednarodne turnirje ekip in sre\xc4\x8danja, najodmevnej\xc5\xa1a tudi z ekipami iz Egipta, Zimbabveja in Indije. Na slovenskem republi\xc5\xa1kem nivoju je z HK Pomurje osvojil sedem republi\xc5\xa1kih prvenstev Slovenije, osem pokalnih prvenstev in bil petkrat tudi slovenski republi\xc5\xa1ki prvak v dvoranskem hokeju._NEWLINE_Kmalu po za\xc4\x8detku kariere se je prebil najprej v mladinsko in nato \xc5\xa1e \xc4\x8dlansko reprezentanco Slovenije. Postal pa je tudi eden redkih slovenskih hokejistov, ki so se prebili v dr\xc5\xbeavno reprezentanco Jugoslavije. Tako je leta 1983 prvi\xc4\x8d zaigral za mladinsko izbrano vrsto nekdanje dr\xc5\xbeave, za katero je na koncu zbral sedem nastopov. Kasneje je postal tudi \xc4\x8dlan mlade reprezentance do enaindvajset let, in z njo v letih 1985 in 1986 osvojil zlati medalji, oziroma prvi mesti, na tradicionalnem turnirju reprezentanc Jugoslavije, Avstrije in Mad\xc5\xbearske. Kariero reprezentanta mladih je tako zaklju\xc4\x8dil s skupno \xc5\xa1estimi nastopi. Skupni se\xc5\xa1tevek tekem v mladi in mladinski reprezentanci Jugoslavije, se je ustavil pri trinajstih tekmah, kar je tudi najve\xc4\x8d med vsemi slovenskimi hokejisti._NEWLINE_Po ustanovitvi HK Triglav Predanovci leta 1991, je seveda zaigral za doma\xc4\x8di klub. S klubom je uspe\xc5\xa1no nastopal na dr\xc5\xbeavnih prvenstvih Slovenije in se vedno boril za najvi\xc5\xa1ja mesta. Kmalu se je s klubom za\xc4\x8del udele\xc5\xbeevati, tudi evropskih klubskih pokalnih prvenstev skupine C. Leta 1995 v Zagrebu, leta 1997 na Dunaju in leta 1998 ponovno v Zagrebu je skupaj s klubom zasedel sedmo mesto. Na zadnjem prvenstvu leta 1999, katerega je organiziral njegov klub, je pred doma\xc4\x8dimi gledalci v Moravskih Toplicah, dosegel peto mesto. Leta 2001 je zaigral tudi na evropskem klubskem dvoranskem prvenstvu skupine C v Subotici in s klubom kon\xc4\x8dal na nehvale\xc5\xbenem \xc4\x8detrtem mestu, med \xc5\xa1estimi sodelujo\xc4\x8dimi ekipami._NEWLINE_Na prvi tekmi reprezentance Slovenije leta 1992 v Zagrebu proti Hrva\xc5\xa1ki je postal prvi kapetan na\xc5\xa1e izbrane vrste. Na koncu je za reprezentanco zbral \xc5\xa1estnajst nastopov in dosegel tudi dva zadetka. Nazadnje je za reprezentanco igral leta 1997, ko je hkrati opravljal tudi vlogo selektorja. Ob zaklju\xc4\x8dku kariere je leta 2001, ob proslavi 50 letnice ZHNTS, prejel plaketo za uspe\xc5\xa1no igranje v reprezentanci Slovenije._NEWLINE_S HK Triglav Predanovci je do konca igralske kariere, osvojil \xc5\xa1est naslovov pokalnih zmagovalcev Slovenije, tri naslove dr\xc5\xbeavnih prvakov v dvoranskem hokeju in kot zadnjega v sezoni 2000/2001 \xc5\xa1e najbolj cenjen naslov, naslov dr\xc5\xbeavnega prvaka v hokeju na travi ter se tako poslovil od aktivnega igranja.\n_START_SECTION_\nSodni\xc5\xa1ka kariera\n_START_PARAGRAPH_\nVzporedno z aktivnim igranjem hokeja, vodenjem, treniranjem in organizacijskimi zadevami je \xc5\xbee daljnega leta 1988, na raznih prijateljskih tekmah ter turnirjih, prijel tudi za sodni\xc5\xa1ko pi\xc5\xa1\xc4\x8dalko. Z za\xc4\x8detkom dr\xc5\xbeavnega prvenstva Slovenije, pa je za\xc4\x8del soditi, tudi na prvenstvenih tekmah ter tekmah dvoranskega prvenstva._NEWLINE_Leta 1995 je za\xc4\x8del soditi, tudi na prvih uradnih mednarodnih tekmah in sicer v Bratislavi na Panonskem pokalu. Leta 1996 je bil nacionalni sodnik na evropskem dvoranskem klubskem prvenstvu skupine C v Sofiji ter nato \xc5\xa1e na pokalu pokalnih zmagovalcev skupine C, v \xc5\xa1vicarskem Wettingenu. Uspe\xc5\xa1no mednarodno sodni\xc5\xa1ko leto 1996, pa je zaklju\xc4\x8dil na Panonskem pokalu v Zagrebu. Tudi v naslednjih letih je uspe\xc5\xa1no delil pravico na mednarodnih tekmah hokeja na travi in dvoranskega hokeja. Na podlagi dobrih ocen, prejetih na osemnajstih tekmah, mu je FIH novembra 1999 podelila naziv mednarodnega sodnika v hokeju na travi. Tako je postal prvi sodnik hokeja na travi v Sloveniji s tem nazivom, kljub temu, da ni ve\xc4\x8d edini slovenski mednarodni sodnik, pa \xc5\xa1e vedno velja za najbolj\xc5\xa1ega slovenskega sodnika._NEWLINE_Najodmevnej\xc5\xa1a tekma, katero je sodil, je bila gotovo finalna tekma kvalifikacij za evropsko prvenstvo, med reprezentancama Poljske in \xc5\xa0kotske, leta 2002 v Poznanju. V juniju leta 2005 je kot nevtralni sodnik sodil mo\xc4\x8dan turnir reprezentanc Rusije, \xc5\xa0kotske, Hrva\xc5\xa1ke in Avstrije na Dunaju. Leto dni kasneje je ponovno, kot nevtralni sodnik sodi, na evropskem prvenstvu mladih reprezentanc skupine C v Bratislavi, med drugim tudi finalno tekmo turnirja med Ukrajino in Belorusijo._NEWLINE_V februarju 2010 si je z odli\xc4\x8dnim sojenjem, na evropskem klubskem dvoranskem prvenstvu skupine Challenge I v Italiji, prislu\xc5\xbeil tudi naziv mednarodnega sodnika v dvoranskem hokeju, katerega je nato prejel v aprilu 2010. Tako je trenutno edini sodnik hokeja na travi in dvoranskega hokeja v Sloveniji, ki ima oba mednarodna naziva, poleg tega pa tudi slovensko diplomo, kar je lep dose\xc5\xbeek ob petnajsti obletnici sojenja mednarodnih tekem.\n_START_SECTION_\nOstalo\n_START_PARAGRAPH_\nBil je eden glavnih pobudnikov za ustanovitev HK Triglav Predanovci, katerega mu je v letu 1991 z veliko podporo Rudija Cipota ter ostalih va\xc5\xa1\xc4\x8danov, uspelo postaviti na dobre temelje. \xc5\xbde v letu 1994 je bil prisoten pri gradnji igri\xc5\xa1\xc4\x8da za hokej na travi z umetno travo. Od leta 1997 je v \xc5\xa0portnem klubu Triglav Predanovci, za nedolo\xc4\x8den \xc4\x8das zaposlen, kot \xc5\xa1portno organizacijski referent. Velike zasluge mu gredo tudi pri izgradnji \xc5\xa1portnega objekta v Predanovcih leta 2002, s katerim so obele\xc5\xbeili desetletnico \xc5\xa0portnega dru\xc5\xa1tva v Predanovcih, ki do danes \xc5\xa1teje \xc5\xbee deset sekcij._NEWLINE_Kot \xc5\xa1portni organizator ima velike zasluge za organizacijo ve\xc4\x8d evropskih reprezentan\xc4\x8dnih in klubskih prvenstev skupine C, v Predanovcih. Veliko truda je vlo\xc5\xbeil, tudi v to, da klub od leta 2010, kot edini v tem delu Evrope, organizira mednarodni turnir za mlaj\xc5\xa1e selekcije v hokeju na travi, ki je pod okriljem EHF - EuroHockey Youth Festival Sa\xc5\xa1o Fajs. Bil pa je tudi eden izmed pobudnikov ustanovitve Srednjeevropske Interlige._NEWLINE_V letih 1995-1996 in 2000-2001 je bil tudi sekretar Zveze za hokej na travi Slovenije.'